b'\n_START_ARTICLE_\nSteve Kariya\n_START_SECTION_\nUra\n_START_PARAGRAPH_\nKariya aloitti ammattilaisuransa Mainen yliopistojoukkueessa, josta h\xc3\xa4n jatkoi nelj\xc3\xa4n kauden j\xc3\xa4lkeen AHL:\xc3\xa4\xc3\xa4n. Siell\xc3\xa4 Kariya pelasi Syracuse Crunchissa. Kariyaa ei koskaan varattu NHL:\xc3\xa4\xc3\xa4n. Kariya aloitti NHL:ss\xc3\xa4 kaudella 1999\xe2\x80\x932000 Vancouver Canucksissa. Kariya pelasi tuolla kaudella 45 ottelua tehden niiss\xc3\xa4 tehot 8 + 11. Seuraavalla kaudella Kariya passitettiin IHL:\xc3\xa4\xc3\xa4n, Kansas City Bladesiin, jossa h\xc3\xa4n pelasi hyv\xc3\xa4n kauden. T\xc3\xa4m\xc3\xa4n ansiosta Kariya p\xc3\xa4\xc3\xa4si takaisin Canucksin pelaavaan kokoonpanoon. Kariya petti taas odotukset ja matkasi taas AHL:\xc3\xa4\xc3\xa4n, jossa jatkoi aina kaudelle 2003\xe2\x80\x932004 asti._NEWLINE_T\xc3\xa4m\xc3\xa4n kauden j\xc3\xa4lkeen Kariya p\xc3\xa4\xc3\xa4tti kokeilla taitojaan Suomen SM-liigassa, Tampereen Ilveksess\xc3\xa4. Ennen Ilvekseen siirtymist\xc3\xa4 Kariya oli kokeella Oulun K\xc3\xa4rpiss\xc3\xa4, muttei mahtunut kokoonpanoon. Ilveksess\xc3\xa4 h\xc3\xa4n pelasi loistavan kauden tehden 55 ottelussa jopa tehot 24 + 35 = 59 ja voitti runkosarjan pistep\xc3\xb6rssin. Seuraavaksi kaudeksi Kariya j\xc3\xa4i SM-liigaan, mutta vaihtoi seuraa Espoo Bluesiin. Kariya pelasi siell\xc3\xa4kin loistavan kauden ollen joukkueensa paras pistemies. H\xc3\xa4net valittiin marraskuussa 2005 kuukauden pelaajaksi. Kes\xc3\xa4ll\xc3\xa4 2006 Kariya teki yhden vuoden sopimuksen Ruotsin Elitserieniss\xc3\xa4 pelaavan Fr\xc3\xb6lundan kanssa . Ruotsissa tehopisteet eiv\xc3\xa4t olleet Suomen-kausien tasolla, joten Kariya palasi Suomeen kaudeksi 2008\xe2\x80\x932009, t\xc3\xa4ll\xc3\xa4 kertaa H\xc3\xa4meenlinnan Pallokerhon joukkueeseen yhden kauden sopimuksella . Seuraavalla kaudella Kariya pelasi JYPiss\xc3\xa4 ja oli voittamassa SM-pronssia.\n_START_SECTION_\nMuuta\n_START_PARAGRAPH_\nMy\xc3\xb6s Steve Kariyan veljet Paul ja Martin ovat pelanneet ammatikseen j\xc3\xa4\xc3\xa4kiekkoa. Steve ja Martin ovat SM-liigan historian ensimm\xc3\xa4iset ja t\xc3\xa4h\xc3\xa4n menness\xc3\xa4 ainoat veljekset, jotka ovat voittaneet runkosarjan pistep\xc3\xb6rssin. Veljeksill\xc3\xa4 on my\xc3\xb6s sisko Noriko, joka on ammattilaisnyrkkeilij\xc3\xa4.'